《瑶池喜燕歌长至日为友人寿母》
明代·卢龙云

天上欣迎至，人间庆履长。书云礼罢初增线，爱日情深复举觞。

礼勤开绮席，并奏云和瑟。擎来玉乳九霞浆，侑以金桃千岁实。

斑衣庭下舞蹁跹，间有蓬莱阆苑之群仙。灵妃环侍，玉女在前。

枣如瓜，藕如船，脯麟炙凤多芳鲜。白鹿车随孔雀扇，霓旌羽盖云中现。

大会何须侈幔亭，珠树瑶林介福殿。酒阑便拟白云谣，听彻缑山学凤箫。

侍女笙歌相间作，骖鸾驾鹤递招邀。昔时八骏空驰骛，此日庭帏乐自足。

承欢侍宴似东方，大隐金门仍所欲。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。